Boer wil help met voer nadat ander ingeloop is | Netwerk24
Deur Hanti Otto 11 Januarie 2019 10:08
Phillip Potgieter van Bothaville in die Vrystaat kan net dink hoe die boere moet voel wat deur swendelaars uit voergeld bedrieg is, terwyl “die reën nie kom nie en daar nie kos op die land is nie”.
Sodra sy lusern so oor twee weke reg is, gaan hy dus daarvan aan die slagoffers stuur. Sy planne is gereed, dis net die vervoerreëlings wat getref moet word.
“Ek kry daardie boere bitter jammer. Ek weet mense trek swaar en dan doen iemand hulle nog in ook. Ek het besluit om te kyk waar ek kan help,” sê hy.
Potgieter se gebaar volg ná berigte oor drie boere van onder meer die Noord-Kaap en Noordwes wat met internetaankope van voer bedrieg is.
Die slagoffers, wat reeds noustrop trek weens die droogte, het André Niemann, ’n private ondersoeker van Ansec Consult, verlede week gevra om die skelms op te spoor.
Al die rekeningnommers waarin die boere geld betaal het, is met gesteelde identiteitsdokumente geopen.
Niemann het vroeër gesê die swendelaars het die droogte en ekonomiese druk gebruik om “veevoer” teen “winskooppryse” te adverteer, maar sodra die boere betaal, verdwyn die “verkoper”.
Die jongste drie voorvalle wat Niemann ondersoek, is nie die werk van ’n sindikaat nie, maar dié van individue.
Die modus operandi is dieselfde: Hulle adverteer bale voer op byvoorbeeld Facebook, OLX of Gumtree en “buit die boere se desperaatheid uit vir hul bloedgeld”.
Dit was juis ná Netwerk24 se berig hieroor dat Potgieter Niemann gekontak het om hulp aan te bied.
“Dit sal beslis die slagoffers én hul vee se kanse op oorlewing help verbeter totdat die reën kom,” sê Niemann.
Ansec Consult se ondersoek het intussen reeds so ver gevorder dat Niemann binnekort ’n deurbraak verwag.
“Ons het swart-op-wit-bewyse teen die bedrieërs,” sê hy.
* Niemann waarsku boere om nie uit desperaatheid oordeelsfoute te maak nie, maar om eerder, voordat hulle enige geld oorbetaal, iemand met kundigheid te vra om die verkoper se geloofwaardigheid te verifieer.
Meer oor: Vrystaat | Bothaville | Landbou | Voer | Boere
Droogtehulp vir Sutherland vat aan 'n mens se hart